
IRIZPENA, KONTU, ERAGIKETA ETA FINANTZA AKTIBOEI, ETA ATZERRIAN DAUDEN ONDASUN ETA ESKUBIDEEI BURUZKO INFORMAZIOA EMATEKO BETEBEHARRA ARAUTZEN DUEN ABENDUAREN 23KO 111/2008 FORU DEKRETUA ALDATZEKO FORU DEKRETUAREN PROIEKTUARI BURUZKOA (AHOLKU BATZORDEAREN 2022KO OTSAILAREN 28KO BILKURA)
I.- EGITATEZKO AURREKARIAK
Irizpen honek lantzen duen foru dekretuaren proiektua Aholku Batzorde honetara lehen diputatu nagusiorde eta Ogasun, Finantza eta Aurrekontu Saileko foru diputatuak igorri zuen, Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. apartatuan jasotakoarekin bat etorriz. Irizpen eskaerarekin batera aurkeztu dira jendaurrean jartzeko eta entzunaldia emateko izapideen emaitzak jasotzen dituen memoria, arau eraginaren txostena, txosten ekonomikoa eta genero eraginaren aldez aurreko ebaluazioaren txostena, hala xedatzen baitu Foru Gobernu Kontseiluaren maiatzaren 23ko 29/2017 Foru Dekretuak, zeinak onetsi baitzituen xedapen orokorrak egiteko prozedura, arau eraginari eta genero eraginari buruzko txostenak egiteko gidak eta araugintza teknikari buruzko jarraibideak.
Aipatutako foru dekretuaren proiektuaren bidez, 111/2008 Foru Dekretua aldatzen da, zeinaren bidez arautzen baita kontuen, eragiketen eta finantza aktiboen berri eta atzerrian dauden ondasun eta eskubideen berri emateko betebeharra. 

II.- OHAR JURIDIKOAK
1.- AHOLKU BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta haien artean daude irizpena ematea hauei buruz: "Erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa denean, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean".
Zerga arloan Arabako Lurralde Historikoak duen eskumenari buruzko lehenengo erreferentzia Espainiako Konstituzioaren lehen xedapen gehigarrian aurkituko dugu. Honela dio, hain zuzen: “Konstituzioak babestu eta onesten ditu forudun lurraldetako eskubide historikoak. Forudun erregimenaren gaurkotze orokorra, dagokionean, Konstituzio eta Autonomia Estatutuen barnean egingo da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horietarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1. artikuluan: “Bat.
Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, Euskal Autonomia Erkidegoarekiko Ekonomia Itunaren 46. artikuluak xedatzen duenez, zerga informazioaren hornidura orokorraren betebeharrak betetzeko eskumenak lurraldeen artean banatu behar dira:
“Bi. Tributu-informazioa emateko orokorrean legez eskatzen diren betebeharrak betetzea helburu duten aitorpenak Estatuko Administrazioari edo lurraldea dela-eta eskuduna den foru-aldundiari aurkeztu behar zaizkio, zeinek bere araudia betez, irizpide hauek kontuan harturik:
a) Tributu-betebeharpekoek jarduera ekonomikoak egiten badituzte, eurek egiten dituzten enpresa- edo lanbide-jarduerak egiaztatu eta ikertzeko eskumena daukan administrazioari.
b) Tributu-betebeharpekoek ez badute jarduera ekonomikorik egiten, egoitza fiskala non daukaten hartu behar dute kontuan, lurralde erkidean edo foru-lurraldean.
Aurreko letretan xedatutakoaren ondorioetarako, jarauntsi banatugabeak, ondasun-erkidegoak edo nortasun juridikorik gabeko beste erakunde batzuk direnean, aipatutako aitorpen horiek haien kideek edo partaideek egoitza fiskala duten administrazioaren aurrean ere aurkeztu beharko dira.”
Bestalde, Autonomia Elkarte Osorako Erakundeen eta bertako Kondaira Lurraldeetako Foruzko Ihardutze Erakundeen Arteko Harremanei buruzko azaroaren 25eko 27/1983 Legeak 7.6 artikuluan foru organoen eskumen esklusibotzat jotzen ditu honako hauek: “Autonomia-Estatutoaren 41garren Atalak esaten dituenak eta, orohar, Ekonomia-Itunearen Legeak edo zergalaritza alorreko beste arau edo manuren batzuk emanda izan ditzaten guztiak”.
Horrela, Arabako Lurralde Historikoko zerga sistemaren printzipio eta arau juridiko orokorrak arautzen dituen Arabako Zergei buruzko otsailaren 28ko 6/2005 Foru Arau Orokorrak, 4. artikuluan, ahalmena ematen dio Arabako Foru Aldundiari zergen arloan beharrezkoak diren garapen xedapen guztiak emateko.
Zehazki, aitorpenak eta autolikidazioak aurkezteko betebeharra, zerga betebehar formal gisa, aipatutako 6/2005 Foru Arauaren 29.2 c) artikuluan dago jasota.
Horrez gainera, Arabako Zergei buruzko Foru Arau Orokorraren 90.1 artikuluak hau ezartzen du: “Pertsona fisikoek edo juridikoek, publikoek zein pribatuek, eta foru arau honetako 35. artikuluko 3. apartatuan aipatutako erakundeek euren zerga betebeharren inguruko denetariko datu, txosten, aurrerakin eta frogagiriak, zerga ordainketan eragina izan dezaketenak, eman behar dizkiote Zerga Administrazioari, bai eta beste pertsona batzuekin izan dituzten harreman ekonomiko, profesional edo finantzarioen ondoriozko guztiak ere”.
Azkenik, Diputatuen Kontseiluaren martxoaren 30eko 40/1999 Foru Dekretuak, 3.1.a artikuluan ezartzen duenez, Arabako Foru Administrazioaren Aholku Batzordeak araugintzako foru dekretuen proiektuei buruzko nahitaezko irizpena emango du.
Azaldutako guztiagatik, informazio betebeharrei buruzko zenbait foru dekretu aldatzen dituen Foru Dekretuak Aholku Batzorde honen nahitaezko irizpena jaso behar du.
2.- ERAKUNDE ESKUMENA ETA ARAUGINTZAKO GAIKUNTZA
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere. 
Bestalde, abenduaren 18ko 52/92 Foru Arauak, Arabako Foru Aldundiaren Antolaketa, Funtzionamendu eta Araubide Juridikoari buruzkoak, 7.2 artikuluan, hau ezarri zuen: “araudi ahalmena baliatuz, Diputatuen Kontseiluari dagokiola foru arauak garatu eta egikaritzeko araudiak onartzea, foru dekretuen bitartez”.
3.- PROZEDURA 
Foru dekretuaren proiektu hau 2021erako onetsitako Urteko Araugintza Planean agertzen ez bada ere, Foru Gobernu Kontseiluaren maiatzaren 23ko 29/2017 Foru Dekretuaren 4.2 artikuluak ezartzen duenez, erregulazio horren premia edo beharra justifikatu beharko da xedapen orokor hori egiteko prozedura hasteko ebazpenean.
Horri dagokionez, irizpen honen xede den foru dekretuaren proiektuak jasotzen du bertan jasotako arau aldaketa sartu behar dela, iruzur fiskala prebenitzeko, Europako Parlamentuaren eta Kontseiluaren 2015eko irailaren 9ko 2015/1535 (EB) Zuzentarauaren 5.1 artikuluan jasotako izapideak bete ondoren. Zuzentarau horrek informazio prozedura bat ezartzen du informazio gizartearen zerbitzuei buruzko erregelamendu teknikoen eta arauen arloan.
Prozedura izapidetzean bete egin dira xedapen orokorrak egiteari dagokionez indarrean dauden arauak eta proposamena aurkezteko eskumena duen erakundeari dagozkionak, bai eta arau eraginari eta genero eraginaren aldez aurreko ebaluazioari buruzko txostenak emateari buruzkoak ere, eta Aholku Batzordeari kontsulta eskatzeari eta onesteko eskumena duen erakundeari dagozkionak.
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoa betez, proiektuaren aurrerapenaren aldez aurreko kontsulta publikoa egin da, baliabide telematikoen bitartez, Arabako Foru Aldundiaren web orriaren bidez. Espedientean izapide horren emaitzei buruzko memoria jaso da, 2021eko abenduaren 28koa, eta bertan ageri da ez dela erregistratu araugintzako xedapena idazteko aintzat hartu beharreko proposamen edo oharrik.
Bestalde, 2022ko urtarrilaren 14an, Zerga Araudiaren Zerbitzuak genero eraginari buruzko txosten bat egin zuen; Foru Aldundi honetako Berdintasun, Lankidetza eta Kulturartekotasun Zerbitzuak, ordea, 2022ko urtarrilaren 3an eman zuen txostena.
Azkenik, Foru Gobernu Kontseiluaren maiatzaren 23ko 29/2017 Foru Dekretuaren 14. artikuluan ezarritakoari jarraituz, foru dekretuaren proiektuaren aurrerapena jendaurrean jartzeko eta entzunaldia emateko izapideak egin dira, baliabide telematikoen bitartez, Arabako Foru Aldundiaren web orriaren bidez. Espedientean izapide horren emaitzei buruzko memoria jaso da, 2022ko urtarrilaren 14koa, eta bertan jasotzen da araugintzako xedapena idazteko aintzat hartu beharreko proposamen edo oharrik ez dela erregistratu.
III.- FORU DEKRETUAREN EGITURA
Foru dekretuaren proiektuak zioen azalpen bat, artikulu bakar bat eta azken xedapen bat dauzka, zeinak zehazten baitu foru dekretua indarrean sartuko dela ALHAOn argitaratu eta hurrengo egunean.
Proposatutako aldaketak xedapen honi eragiten dio:
· Diputatuen Kontseiluaren 111/2008 Foru Dekretua, abenduaren 23koa, finantza kontu, eragiketa eta aktiboen berri eman beharra arautzen duena.
IV.- ARAUDI PROPOSAMENAREN ANALISIA 
Zerga iruzurra kontrolatzea eta prebenitzea zerga administrazioen lehentasunezko helburuak dira, eta, horretarako, beharrezkoa da informazio nahikoa eta kalitatezkoa izatea.
Turismo sektoreari dagokionez, etxebizitzak helburu turistikoekin lagatzean bitartekaritza jarduera egiten duten Interneteko elkarlaneko plataformak agertzeak, turismo eskaintzaren merkatuan ziurgabetasuna eta ondorio negatiboak sortzeaz gain, gizarte eta ingurumen arloan jasangarria ez den turismo mota bat sustatzearen ondorioz, zailtasun handiak sortarazten dizkio Zerga Administrazioari mota horretako zerbitzuen fiskalitatea kontrolatzeko.
Hori dela eta, iruzur fiskala prebenitzeko, informazio betebehar espezifiko bat ezarri zen pertsonentzat edo erakundeentzat, bereziki lehen aipatutako “elkarlaneko plataformentzat”, etxebizitzak xede turistikoetarako erabiltzeko lagapenean bitartekari direnak, 179 ereduko aitorpena aurkeztearen bidez.
Zehazki, helburu turistikoetarako etxebizitzen erabileraren lagapenari buruzko informazioa emateko betebeharra abenduaren 29ko 1070/2017 Errege Dekretuaren lehenengo artikuluaren 11. apartatuaren bidez sartu zen Estatuko araudian; errege-dekretu horren bidez, 54 ter artikulu berri bat sartu zen uztailaren 27ko 1065/2007 Errege Dekretuaren bidez onartutako tributuen arloko kudeaketa- eta ikuskapen-jarduketen eta -prozeduren Erregelamendu Orokorrean.
Era berean, Bizkaiko Lurralde Historikoan, Bizkaiko Foru Aldundiaren azaroaren 13ko 143/2018 Foru Dekretuak sartu zuen 65 sexties artikulu berria zerga betebehar formalak arautzen dituen erregelamenduan (abenduaren 22ko 205/2008 Foru Dekretuaren bidez onetsia), "turismo erabilerarako etxebizitzen lagapenari buruzko informazioa emateko betebeharra" izenburupean. 
Azkenik, eta Arabako Lurralde Historikoan, Foru Gobernu Kontseiluaren ekainaren 11ko 30/2019 Foru Dekretuak aldatu zuen Kontseiluaren abenduaren 23ko 111/2008 Foru Dekretua, kontu, eragiketa eta aktibo finantzarioei buruz eta atzerrian dauden ondasun eta eskubideei buruz informatzeko betebeharra arautzen duena. 
Aipatutako 30/2019 Foru Dekretuaren bidez, 25. artikulu berri bat gehitu zen, informazio betebeharra ezartzen duena pertsona edo entitateentzat, eta bereziki turismo erabilerarako etxebizitzen errentamenduan edo lagapenean bitartekaritza egiten duten elkarlaneko plataforma deiturikoentzat.
Horren isla izan zen Ogasun, Finantza eta Aurrekontu Saileko diputatuaren ekainaren 13ko 306/2019 Foru Aginduaren bidez onetsitako betebeharra, 179 eredua (Etxebizitzak erabilera turistikorako lagatzeko informazio aitorpena) onestea.
Estatuaren eta Bizkaiko Lurralde Historikoaren kasuan, Arabako Lurralde Historikoari dagokionez ez bezala, Ekonomia Digitalaren Espainiako Elkarteak kasuan kasuko araudiak aurkaratu zituen Justizia Auzitegietan, batez ere argudiatuta urratu egin dela Europako Parlamentuaren eta Kontseiluaren irailaren 9ko 2015/1535 Zuzentarauaren 5.1 artikulua (informazio prozedura bat ezartzen duena informazio gizartearen zerbitzuei buruzko erregelamendu teknikoen eta arauen arloan).
Hain zuzen ere, 5.1 artikulu horrek betebehar hau ezartzen du: estatu kideek Europako Batzordeari jakinarazi behar diote informazio gizarteko zerbitzuak ematen dituzten erakundeei, hala nola elkarlaneko plataformei, zuzendutako erregelamendu teknikoko proiektu oro, baldin eta zerbitzua emateari buruzko betekizunak ezartzen badizkiote. 
Auzitegi Gorenaren uztailaren 23ko 1106/2020 epaiak eta EAEko Auzitegi Nagusiaren abenduaren 4ko 381/2020 epaiak baliogabetu eta indarrik gabe utzi zituzten, hurrenez hurren, Tributuak Kudeatzeko eta Ikuskatzeko Jardueren eta Prozeduren Erregelamendu Orokorraren 54.ter artikulua (uztailaren 27ko 1065/2007 Errege Dekretuaren bidez onetsia) eta Tributu Betebehar Formalak Arautzen dituen Erregelamenduaren 65 sexties artikulua (Bizkaiko Foru Aldundiaren abenduaren 22ko 205/2008 Foru Dekretuaren bidez onetsia).
Bi kasuetan, auzitegiak Europar Batasuneko Justizia Auzitegiaren 2019ko abenduaren 19ko Epaian oinarritzen dira (gaia: C-390/18), Airbnb Kasuari buruzkoan. Epai horretan ondorioztatzen denez, Airbnb-en jarduera informazio gizartearen zerbitzuen barruan dago, eta, beraz, Frantziak ezin du legerik egin Europar Batasuneko lurraldean lehenesten diren zerbitzuen prestazio askearen kaltetan, jakinarazi gabe aldez aurretik Europako Batzordeari eta araudiak eragiten dien informazio gizarteko zerbitzu emaileak helbideratuta dauden gainerako herrialdeei.
Betebehar hori ez zitzaion Europako Batzordeari jakinarazi 1535/2015 Zuzentarauan ezarritakoaren arabera, ez Estatuko Administrazioak, ez Bizkaiko Foru Aldundiak, eta horrek, aipatutako epaien arabera, onetsitako araudien baliogabetasuna dakar.
Iruzur fiskalaren aurkako borrokak betebehar hori ezartzea bultzatu zuen funtsezko arrazoietako bat izaten jarraitzen duenez, auzitegiek hura deuseztatzea eragin zuten akatsak zuzendu ondoren, nahitaezkoa da betebehar hori berrezartzeko arau xedapenak onestea.
Hala, maiatzaren 25eko 366/2021 Errege Dekretuaren (finantza transakzioen gaineko zergaren autolikidazioak aurkezteko eta ordaintzeko prozedura garatzen duena eta beste zerga arau batzuk aldatzen dituena) azken xedapenetako bigarrenak 54 ter artikulua berriro sartzen du 1065/2007 Errege Dekretuaren bidez onetsitako tributuak kudeatzeko eta ikuskatzeko jarduketen eta prozeduren Erregelamendu Orokorrean.
Bizkaiko Lurralde Historikoari dagokionez, abenduaren 21eko 171/2021 Foru Dekretuak, Bizkaiko Lurralde Historikoaren zerga betebehar formalak arautzen dituen Erregelamendua aldatzen duenak, 65 sexties artikulu baliogabetua berriro sartzen du 205/2008 Foru Dekretuaren bidez onetsitako Bizkaiko Lurralde Historikoaren zerga betebehar formalak arautzen dituen Erregelamenduan.
Bestalde, Gipuzkoako Lurralde Historikoan, abenduaren 28ko 16/2021 Foru Dekretuak, zenbait zerga betebehar formal garatzen dituen Erregelamendua aldatzen duenak (abenduaren 17ko 47/2013 Foru Dekretuaren bidez onetsia), berriro gehitzen du 72 ter artikulua, zeina EAEko Auzitegi Nagusiko administrazioarekiko auzien salak baliogabetu baitzuen 398/2020 epaian.
Arabako Lurralde Historikoko araudia, zehazki Diputatuen Kontseiluaren abenduaren 23ko 111/2008 Foru Dekretuaren 25. artikulua, kontu, eragiketa eta aktibo finantzarioei buruzko informazioa emateko betebeharra arautzen duena, ez da auzitegietan aurkaratu, aipatutako gainerako administrazioetan ez bezala. Hala ere, Arabako Foru Ogasunak uste du, koherentzia arrazoiengatik, aldatu egin behar dela, Europako Batzordeari aldez aurretik egin beharreko jakinarazpena bete ondoren, zeina aurretik egin ez baitzen.
Izan ere, 2021eko uztailaren 16an, 111/2008 Foru Dekretua aldatzen duen foru dekretuaren proiektua jakinarazi zitzaion Europako Batzordeari, Batzorde horrek eta/edo beste estatu kide batzuek alegazioak aurkez zitzaten. Alegazio horiek aurkezteko aurreikusitako hiru hilabeteko epea igaro da, eta ez da alegaziorik aurkeztu.
Aurrekoa kontuan hartuta, irizpen honen xede den foru dekretuaren proiektua, 111/2008 Foru Dekretuaren 25. artikulua aldatzen duena, prozedura berme osoarekin izapidetu dela eta ordenamendu juridikoarekin bat datorrela ulertu behar da.
V. ONDORIOAK
Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.

